
משרד המשפטים
הממונה על העמדת מידע לציבור

	ירושלים, י
"ד באדר א', תשע"ט 

	19 בפברואר, 2019

	בתשובתך נא ציין:

	תיק מס' 2015-19-0051



לכבוד,











א.נ, 

הנדון: בקשה לפי חוק חופש המידע, התשנ"ח-1998
(סימוכין: פנייתך מיום 20/1/2019)
בפנייתך שבסימוכין, ביקשת לפי חוק חופש המידע, התשנ"ח-1998 (להלן: "חוק חופש המידע"), לקבל מידע על מספר שוברי אגרות בגין רישום הערת אזהרה ומספר שוברי אגרות בגין מחיקת הערת אזהרה, אשר נרשמו על ידי אנשים פרטיים באופן לא מקוון (שאינם עו"ד) בלשכות רישום המקרקעין. 
לאחר בירור בקשתך, הריני לדחותה לפי סעיפים 8(3) ו-8(1) לחוק חופש המידע. 
אגף רישום והסדר מקרקעין אינו מרכז את המידע באופן שבו התבקש ואין אפשרות ממוחשבת להנפיק את הנתונים באופן פשוט, או בכלל לפלחו בקריטריונים שהתבקשו. לצורך העניין, גם אם יבוצע פילוח של תיקים מקוונים ולא מקוונים (שממילא מוגבל בזמן), הרי שאז יהיה לאתר מתוכם פעולות מסוימות (הערות אזהרה וביטולי הערות אזהרה); לאחר מכן, מתוך התוצאות, לאתר בקשות שהוגשו על ידי מי שאינם עורכי דין ובהמשך לאתר מידע בדבר האגרות שבכל תיק ותיק. שלבי פעולה אלו אינם אפשריים באופן ממוחשב. 
איסוף המידע באופן ידני מתוך התיקים אינו אפשרי גם כן. ככלל, ישנם עשרות אלפי פעולות ארציות של רישום וביטול הערות אזהרה בחודש, וזאת מתוך מאות אלפי פעולות אחרות. תיק פעולה יכול להכיל בתוכו פעולת הערת אזהרה אחת או עשרות פעולות הערת אזהרה (לדוגמה, כאשר מדובר בפרויקט תמ"א 38) וכך בהתאם גם לגבי אגרות. בדיקה פרטנית בכל תיק ותיק תחייב בהקצאת משאבים בלתי סבירה בעליל. 
עוד אציין, כי איסוף המידע המבוקש מחייב עיבוד נרחב של מידע. בהתחשב במשאבים האדירים הדרושים לצורך העניין והוראת סעיף 7(ה) לחוק חופש המידע, בקשתך נדחית גם מטעם זה.
הנני להודיעך כי לפי סעיף 17 לחוק חופש המידע יש בידך לעתור כנגד החלטה זו לבית המשפט לעניינים מנהליים בירושלים, בתוך 45 יום.

